Presset Breivik på «Knights Templar-nettverket»
Breivik ble presset med stadig tøffere spørsmål av aktoratet etter lunsjpausen tirsdag. Den terrortiltalte 33-åringen virket noe irritert på statsadvokaten som stilte gjentatte spørsmål om hans verdensbilde - blant annet om uniformen han laget til Knights Templar og om hvem han mente når han snakket i «vi»-form. Breivik beveget hodet frem og tilbake mens han forklarte seg. Når Breivik fikk se hvordan han ble fremstilt etter at medieforbudet ble opphevet innså han tabben. - I utgangspunktet hadde jeg ikke tilgang til media. Jeg ante ikke hva folk snakket om. Etter pågripelsen måtte jeg velge en linje for hvordan jeg skulle presentere meg. Jeg valgte å gå for en pompøs fremstilling. Det viste seg å være en stor feil av meg, fortalte massedrapsmannen under sin forklaring i retten. - Hvorfor var det feil, spurte aktor Inga Bejer Engh. Statsadvokaten satt foroverlent. Hun stilte korte og konsise spørsmål, og forsøkte å få Breivik til å forklare seg med sine egne ord. Hun tok så å si ikke øynene fra Breivik under utspørringen. - Jeg ble fremstilt som helt sinnsyk. Jeg må ta kraftig selvkritikk. Jeg burde ikke valgt en slik fremstilling. Dessverre har jeg nå fått en erklæring mot meg på grunn av det. Jeg burde ikke valgt den pompøse fremstillingen, men når det er sagt har jeg lokalisert 200 løgner i den første rettspsykiatriske rapporten, sier Breivik.Bejer Engh stilte tidlig spørsmål om hvordan Breivik hadde fått retten til å forsvare det norske folk, noe som var et sentralt tema i talen han holdt for retten i over én time tidligere i dag. - Er det en rett du har gitt deg selv eller kommer det fra andre, spurte statsadvokaten. - Folk som velger å kjempe etter andre verdenskrig har i liten grad hatt mulighet til å organisere seg. Etterretningsorganisasjonene har så mye ressurser at de siste årene har det ikke vært mulig i annet enn enmannsceller, svarte Breivik. Mens Breivik forklarte seg, gynget han frem og tilbake på stolen. Han så på statsadvokaten, men holdt ikke blikkontakten lenge. - Jeg kom i kontakt med militante nasjonalister i 2001. Det kom til at jeg bestemte meg for å gjøre dette, fortsatte Breivik. - Du bestemte selv, spurte Bejer Engh. - Ja. Det var mitt eget valg. - Du har gitt deg selv den retten? - Nei, det blir feil å si det. Utgangspunktet er menneskeretten og folkerett, men det er riktig at jeg ikke har vært tilknyttet andre som har gitt meg mandatet. Aktor Inga Bejer Engh stilte rolige spørsmål i et vennlig toneleie. Alle de fire rettspsykiaterne fulgte svært nøye med.Den angivelige organisasjonen «Knights Templar» vil være et sentralt tema i utspørringen til påtalemyndigheten. Breivik har de siste ukene innrømmet at de titlene, medaljene og organiseringen han beskriver i manifestet og de første avhørene bare er et forslag - og ikke finnes i virkeligheten. Han hevder imidlertid fortsatt at han har vært på møter i «Knights Templar», blant annet i London og at det finnes andre celler, blant annet til Norge. Påtalemyndigheten vil under utspørringen presse Breivik på forhold rundt «Knights Templar». Politiet mener det ikke finnes noen slik organisasjon. Er det noe Breivik tror på fordi han er psykisk syk, lyver han for å skape frykt eller har ikke politiet avdekket de andre cellene?
Terrortiltalte Anders Behring Breivik (33) beklaget ikke massedrapene, men beklaget at han fremstilte seg selv som pompøs etter pågripelsen.